Pagryžuvio tvenkinys
55°36′51″ š. pl. 23°9′39″ r. ilg.﻿ / ﻿55.61417°š. pl. 23.16083°r. ilg.﻿ / 55.61417; 23.16083 Pagryžuvio tvenkinys – tvenkinys Lietuvoje, Kelmės rajone, 3 km į šiaurės vakarus nuo Tytuvėnų. Sudarytas užtvenkus Gryžuvos upę (Dubysos intakas) 9,7 km nuo jos žiočių. Tvenkinio ilgis iš pietvakarių į šiaurės rytus – 1,81 km, plotis – iki 0,18 km. Šiaurrytinėje dalyje yra 0,1 ha miškinga sala. Altitudė 115 m. Krantai žemi, tik šiaurrytiniai krantai aukštoki, vietomis apaugę medžiais. Šiaurinėje pakrantėje auga miškelis. Aplink tvenkinį plyti dirbami laukai. Į vakarus nuo tvenkinio yra Pagryžuvio gyvenvietė, aplink tvenkinį įsikūrę kaimai: Kiškoniai, Tytuvėnėliai. Šiaurės rytinį galą kerta kelias  2105  Tytuvėnai–Pakapė–Šiauliai , šiaurės vakariniu pakraščiu eina kelias  2126  Pavydai–Pagryžuvys–Tytuvėnėliai . Tvenkinys įrengtas 1981 m. 2012 m. pastatyta 100 kW galios mažoji hidroelektrinė.